17/07/2014 | Administración LocalMunicipal
Fene
Secretaría
Convenio de colaboración en materia de formación entre a Academia Galega de Seguridade Pública e o Concello de Fene

ANUNCIO O Pleno do Concello de Fene, na sesión ordinaria do 03.07.2014 acordou: PRIMEIRO.–Aprobar o “Convenio de colaboración en materia de formación entre a Academia Galega de Seguridade Pública e o Concello de Fene”, que se transcribe a continuación: “CONVENIO DE COLABORACIÓN EN MATERIA DE FORMACIÓN ENTRE A ACADEMIA GALEGA DE SEGURIDADE PÚBLICA E O CONCELLO DE FENE A Estrada, ____________________ de 2014 R E U N I D O S DUNHA PARTE, D. Santiago Villanueva Álvarez, director xeral da Academia Galega de Seguridade Pública (AGASP), actuando no seu nome e representación en virtude das competencias que ten atribuídas polo artigo 12 da Lei 1/2007, do 15 de xaneiro, da Academia Galega de Seguridade Pública. DOUTRA, D. Gumersindo Pedro Galego Feal alcalde-presidente do Concello de Fene, actuando en virtude das súas facultades, no establecido na Lei 7/1985, e o Regulamento Orgánico deste Excmo. Concello. Recoñecéndose ambas as dúas partes con capacidade e representación legal suficiente para o outorgamento do presente convenio de colaboración, E X P O Ñ E N: I.–Conforme á Lei 1/2007, da Academia Galega de Seguridade, este centro é un organismo autónomo de carácter administrativo, adscrito á consellería competente en materia de interior e xustiza. Entre outros fins, a AGASP ten encomendada a función de organizar e impartir os cursos de formación continua, perfeccionamento e especialización dos membros dos corpos de policía local, servizos municipais de protección civil e xestión de emerxencias, e servizos de prevención e extinción de incendios e salvamento, segundo o artigo 4 da devandita lei, que tamén prevé no seu artigo 5.2 a función de promover relacións de intercambio e colaboración, coas universidades e institucións de Galicia. II.–Que conforme aos artigos 137 e 141 da C. E., a Lei 7/1985, do 02 de abril, Reguladora das Bases de Réxime Local e demais lexislación estatal e autonómica, o Concello de Fene é unha entidade local territorial, que ten personalidade xurídica propia e plena capacidade para o cumprimento dos seus fins. Que o artigo 57 da Lei de Bases de Réxime Local contempla o Convenio como un dos instrumentos de carácter consensual, a través dos cales pode ter lugar a cooperación económica, técnica e administrativa entre os entes locais e calquera das restantes administracións territoriais. III.–Que en aras dos principios de eficacia e eficiencia que deben presidir toda actuación administrativa, ambas partes detectan a necesidade de cooperar no exercicio da función de formación continua e perfeccionamento do persoal da seguridade pública e das emerxencias dese concello, porque brinda a oportunidade de multiplicar os logros de cada institución reducindo os custos. Que advertidos e convencidos do interese público e común desa colaboración, acordan formalizalo xuridicamente no presente convenio e co contido que se deriva das seguintes C L Á U S U L A S: PRIMEIRA.–Obxecto do convenio. O obxecto do presente convenio é acordar un marco de colaboración entre a AGASP e o Concello de Fene, para a formación continua do persoal da seguridade pública e das emerxencias do Concello de Fene Esta formación levarase a cabo mediante cursos e demais accións formativas sobre temas que sexan de interese profesional e que supoñan unha mellora da súa cualificación e eficacia no servizo, a través do mantemento ou potenciación da súa capacitación, así como mediante a participación en actividades de difusión das funcións, medios e procedementos. SEGUNDA.–Cooperación e asistencia. En base aos principios de colaboración, cooperación e asistencia no ámbito do sector público a AGASP facilitaralle ao Concello Fene os medios de coñecemento e información precisos para unha mellor execución dos servizos específicos de xestión de emerxencias e seguridade pública que sexan competencia deste organismo. En correspondencia o Concello Fene facilitaralle a información que poda ser de utilidade para a investigación, estudo e divulgación de contidos técnicas nos ámbitos da seguridade, protección civil e emerxencias TERCEIRA.–Organización das actividades formativas. A organización dos cursos, xornadas e das accións formativas en xeral, deberá axustarse ás pautas seguintes: 1. O deseño, estrutura, obxectivos e as datas de cada curso serán consensuados por ambas as dúas partes, podendo ser propostos por calquera delas indistintamente.2. A AGASP comprométese a elaborar os programas, documentación e material para o alumnado.3. As solicitudes de participación que remita o alumnado dirixiranse ao Concello de Fene que será o último responsable da selección de admitidos ás actividades formativas.4. Os criterios de selección serán os que estableza o Concello de Fene para cada convocatoria.5. Feita a selección, confeccionarase unha listaxe de admitidos/as á que se lle dará a publicidade habitual para que cada solicitante saiba que está admitido/a e poida comunicar a imposibilidade de asistencia ao curso, se así fose.6. Comunicarase a lista de admitidos/as a AGASP, coa antelación suficiente para poder proceder a realización dos trámites de xestión oportunos. CUARTA.–Profesorado, aulas e locais. De forma conxunta decidiranse a selección e contratación dos profesores. As clases impartiranse nas aulas ou instalacións do Concello de Fene, que presenten idoneidade, capacidade e medios técnicos bastantes, ou noutras instalacións que decidan ambas partes. QUINTA.–Seguimento, coordinación e control do desenvolvemento dos cursos. O Concello de Fene, a través do seu persoal, ou polo que se determine en cada caso pola Comisión de seguimento, asume o control dos cursos, xornadas ou calquera acción formativa derivada deste marco de colaboración, especialmente en canto á asistencia dos alumnos ás clases, o funcionamento e emprego de medios técnicos e a atención aos docentes. Nos diplomas que se expidan ao remate de cada curso figurarán ambas institucións, e estarán asinados polo alcalde do Concello de Fene e polo director xeral da AGASP. O deseño dos mesmos será determinado conxuntamente. As certificacións que poidan requirir os docentes ou alumnos sobre a súa participación ou asistencia nas actividades formativas, poderán ser expedidas por calquera das partes, facendo constar a organización conxunta. SEXTA.–Financiamento e xestión económica dos cursos ou xornadas. O financiamento das actividades formativas desenvolvidas ao abeiro do convenio axustarase ás seguintes regras: 1.–O Concello de Fene sufragará o pago de docentes, horas lectivas, axudas de custo, coordinación e outros gastos de cada curso ou acción formativa, con cargo á aplicación orzamentaria 132.16200.2.–Este convenio non supón custe económico para á AGASP. OITAVA.–Requisitos para a obtención do diploma e réxime disciplinario. Ambos aspectos se regularán pola normativa aplicable na AGASP para cada tipo de acción formativa, que se especificarán en cada convocatoria. NOVENA.–Comisión de seguimento. Para o desenvolvemento e seguimento deste convenio créase unha Comisión Mixta paritaria, composta por dúas persoas designadas por cada parte, que adoptará os acordos por unanimidade. Son funcións desta comisión de seguimento as atribuídas no artigo 6.3 da Lei 30/1992, do 26 de novembro, de Réxime Xurídico das Administracións Públicas e do Procedemento Administrativo Común. DÉCIMA.–Vixencia do convenio. O presente convenio estenderá a súa vixencia dende a data da sinatura por tódalas partes ata o día 31 de decembro de 2014, prorrogándose de forma expresa por anualidades naturais, salvo denuncia de calquera das partes antes da súa finalización, ou da finalización de cada unha das prórrogas. UNDÉCIMA.–Resolución e revogación do convenio. Serán causas de resolución do presente convenio as seguintes: – A renuncia de calquera das partes, formulada por escrito con tres meses de antelación. – O incumprimento das cláusulas do mesmo. – O mutuo acordo das partes. DUODÉCIMA.–Modificacións. As modificacións formalizaranse mediante Addenda, cos mesmos requisitos e condicións que para a aprobación do convenio se esixen. DÉCIMO TERCEIRA.–Réxime xurídico. Este convenio ten natureza administrativa e rexerase pola Lei 30/1992, de 26 de novembro, de Réxime Xurídico das Administracións Públicas e do Procedemento Administrativo Común, e pola lexislación sobre a materia obxecto do mesmo; adicionalmente pola lexislación de contratos do sector público e demais normas de dereito administrativo; e en defecto deste último polas normas de dereito privado. As discrepancias que xurdan pola aplicación do presente convenio serán resoltas pola Comisión de Seguimento prevista na cláusula sétima. De persistir as mesmas resolverá o Vicepresidente e Conselleiro de Presidencia, Administracións Públicas e Xustiza, e a Xunta de Goberno Local do Concello de Fene no ámbito das respectivas competencias, poñendo fin á vía administrativa. O presente convenio obriga ao cumprimento do expresamente pactado, someténdose ambas as dúas partes ao acordado en todas as estipulacións, e como proba de conformidade asínase, por duplicado, no lugar e data arriba indicados. POLA ACADEMIA GALEGA POLO CONCELLO DE FENE DE SEGURIDADE PÚBLICA Sara Elisabet Iramdane Daghouti Andres Maria Mariñas Mcevoy” SEGUNDO.–Facultar ó alcalde do Concello de Fene para realizar todas as actuacións que resulten necesarias no ámbito das competencias municipais para dar cumprimento aos compromisos asumidos no devandito convenio. TERCEIRO.–Proceder á publicación do presente acordo, co contido do convenio, no Boletín Oficial da Provincia da Coruña. Fene, 9 de xullo de 2014. O alcalde Gumersindo Pedro Galego Feal